SKRIFTLIG FORESPØRGSEL E-3079/01

af Ilda Figueiredo (GUE/NGL) til Kommissionen

(13. november 2001)

Om: Handelspakken med Pakistan og dens konsekvenser for tekstil- og beklædningssektoren

Kommissionen forelagde den 16. oktober 2001 en handelspakke med sigte på at forbedre markedsadgangen for pakistanske tekstilvarer gennem en ny særordning under den generelle præferenceordning. Forslaget har til formål at fjerne al told på beklædningsgenstande og at forøge de pakistanske kontingenter for tekstilvarer og beklædningsgenstande med 15 %. Kommissionen har som modydelse opnået en gradvis afgiftsnedsættelse for europæiske varer. EU har allerede et handelsunderskud på omkring 1,9 millioner EUR inden for tekstil- og beklædningssektoren, og den europæiske eksport til Pakistan er ubetydelig, af en størrelsesorden på knap 23 millioner EUR.

Kan Kommissionen på den baggrund oplyse, om der er foretaget en vurdering af dette forslags sociale og økonomiske konsekvenser for den europæiske tekstil- og beklædningssektor? Og hvilke konklusioner man i givet fald er kommet til, navnlig for Portugals vedkommende? Mener den ikke, at forslaget sammen med en bølge af bilaterale handelsaftaler, som omfatter denne sektor, bringer tidsplanen for endelig liberalisering i arrangementet om tekstilvarer og beklædningsgenstande i fare?

Svar afgivet på Kommissionens vegne af Pascal Lamy

(21. december 2001)

Den foreslåede kontingentforhøjelse for Pakistan i det aftalememorandum, der blev paraferet den 16. oktober 2001, vil give Pakistan gode muligheder. Men i forhold til EU's samlede import af tekstilvarer og beklædningsgenstande på omkring 70 mia. EUR om året, er det ikke sandsynligt, at de forhøjede kontingenter (ca. 0,5-0,6 % af importstigningen i praksis i perioden indtil 1. januar 2005) vil få større virkninger for den samlede import.

Toldnedsættelsen som følge af ændringer i Fællesskabets generelle præferenceordning for perioden 2002/2004 gælder for beklædningsgenstande og konfektionerede varer, men ikke for tekstilvarer. I 2000 omfattede importen fra Pakistan omkring 2 % af den samlede import af disse varer. Dette gælder for de 15 medlemsstater som helhed og for importen til Portugal i særdeleshed. Toldnedsættelsen vil sandsynligvis ikke helt komme til udtryk i prisnedsættelser for Pakistans eksport i den nærmeste fremtid, fordi der for nylig har været stigninger i påløbne omkostninger som forsikringsomkostninger efter krisen i landet.

Da tekstil- og beklædningsindustrien er fordelt over hele Fællesskabet, forventer Kommissionen ikke, at der vil opstå særlige vanskeligheder for Portugal, som tegner sig for 4 % af Fællesskabets produktion og har en beskæftigelse på 12 % i sektoren.

Når der skal indgås bilaterale aftaler om markedsadgang i sektoren til dato er der to, en med Sri Lanka og nu en med Pakistan arbejder Kommissionen på at opfylde de forhandlingsdirektiver, som den fik af Rådet den 9. november 2000, til at opnå indrømmelser fra vore handelspartnere i forbindelse med markedsadgang i tekstil- og beklædningssektoren (f.eks. toldnedsættelser, bindinger i WTO og forpligtelser til ikke-handelsmæssige hindringer), hvor Fællesskabet til gengæld kan tilbyde forbedringer af deres kontingentordninger.

Kommissionen finder ikke, at aftalerne vil bringe tidsplanen for fuldstændig liberalisering og ophævelse af alle kontingenter i fare, da dette skal finde sted den 1. januar 2005 ifølge WTO-aftalen om tekstilvarer og beklædningsgenstande. Efter Kommissionens opfattelse vil flere aftaler på grundlag af ovennævnte mandat være til fordel for EU's tekstil- og beklædningsindustri og derfor bidrage positivt til fuldstændig liberalisering om 36 måneder. Det er dog ikke dens opfattelse, at aftalen med Pakistan skal tjene som model for andre lande, da andre aftaler bør forhandles på grundlag af forholdene i hvert enkelt tilfælde.